༈ན་མོ་གུ་རུ་བཛྲ་བྷཻ་ར་ཝ་ཡ། རྡོ་རྗེ་འཇིགས་བྱེད་ཀྱི་བླ་མའི་རྣལ་འབྱོར་དངོས་གྲུབ་གཏེར་མཛོད་དང་འབྲེལ་བར་དཪྦན་ཨ་ཙ་རྱའི་མན་ངག་ལས་བྱུང་བ་བཞིན་འཇམ་དཔལ་ཞི་དྲག་གི་སྒོ་ནས་གེགས་ཀྱི་བར་ཆད་བསྲུང་བ་དང་། ཚེ་བསྲིང་བ་སོགས་ཀྱི་མན་ངག་མཆོག་ཏུ་ཟབ་པ་འདི་ཉམས་སུ་བླང་བར་འདོད་པས། ནང་རེ་བཞིན་དུ་ཐོ་རངས་སྔ་བར་ལངས་ཏེ། རང་ཉིད་སྐད་ཅིག་གིས་དཔལ་རྡོ་རྗེ་འཇིགས་བྱེད་དཔའ་བོ་གཅིག་པ་ཞལ་དགུ་ཕྱག་སོ་བཞི་ཞབས་བཅུ་དྲུག་པ་སེམས་དཔའ་སུམ་བརྩེགས་ཅན་དུ་གསལ་བའི་ཐུགས་ཀའི་ས་བོན་ལས་འོད་ཟེར་འཕྲོས་པས། བསྒོམས་པ་དང་འདྲ་བའི་ཡེ་ཤེས་པ་དང་དབང་གི་ལྷ་སྤྱན་དྲངས། ཡེ་ཤེས་པ་རང་ལ་ཐིམ། དབང་གི་ལྷས་དབང་བསྐུར། མི་བསྐྱོད་པས་དབུ་བརྒྱན་པར་བསམས་ལ། དེ་ནས་རང་ལྷར་གསལ་བའི་སྐུ་ལས་འོད་ཟེར་འཕྲོས། སྣོད་བཅུད་ཐམས་ཅད་ཀྱི་མ་དག་པ་སྦྱངས། ཞེས་པ་ནས། སྔགས་བཟླས་པའི་བར་གྱི་བླ་མའི་རྣལ་འབྱོར་དཀྱུས་བཞིན་བསྒོམ། སྔགས་བཟླས་པའི་ཚབ་ཏུ་འམ་བཟླས་ཚར་བའི་མཇུག་ཏུ་རང་ཉིད་དཔལ་རྡོ་རྗེ་འཇིགས་བྱེད་དུ་གསལ་བའི་ལུས་ཀྱི་དབུས་སུ་རྩ་དབུ་མ་ཁ་དོག་དམར་པོ། དེའི་གཡས་སུ་རོ་མ་དམར་པོ། གཡོན་དུ་རྐྱང་མ་དཀར་པོ། གསུམ་ཀའི་ཡར་སྣེ་སྤྱི་བོ་དང་། མར་སྣེ་ལྟེ་འོག་ཏུ་སླེབས་པ་གསལ་བཏབ། བླ་མ་རྡོ་རྗེ་འཇིགས་བྱེད་ཀྱིས། སྐུ་གསུང་ཐུགས་ཀྱི་བྱིན་གྱིས་བརླབས་པ་སྩལ་དུ་གསོལ། ། ཞེས་པའམ། ཡིད་ཀྱིས་གསོལ་བ་བཏབ་པས། མདུན་གྱི་བླ་མ་རྡོ་རྗེ་འཇིགས་བྱེད་ཀྱི་ཐུགས་ཀའི་ཧཱུཾ་ལས་ཨཱ་ལི་བཅུ་དྲུག་ཁ་དོག་དཀར་ཞིང་འོད་འཕྲོ་བ། རྩ་ཞལ་གྱི་ཤངས་བུག་གཡས་ནས་བྱུང་། རང་གི་རྩ་ཞལ་གྱི་ཤངས་བུག་གཡོན་ནས་རྩ་རྐྱང་མའི་ནང་དུ་ཞུགས། རྐྱང་མའི་ནང་ཐམས་ཅད་ཨཱ་ལིས་གང་བའི་རྩའི་མར་སྣ་ཨོཾ་ཡིག་མགོ་ནང་བསྟན་དང་། ཡར་སྣ་ཨོཾ་ཡིག་མགོ་ཕྱིར་བསྟན་གྱིས་བཀག་པ། ཨོཾ་ཡིག་ཨཱ་ལི་དང་བཅས་པ་ཐམས་ཅད་ཁ་དོག་དཀར་པོ། རྡོ་རྗེ་འཇིགས་བྱེད་ཀྱི་སྐུའི་ངོ་བོར་མོས་པ་བྱེད། སླར་ཡང་ཧཱུཾ་དེ་ལས་གསལ་བྱེད་སོ་བཞི་ཁ་དོག་དམར་ཞིང་འཕྲོ་བ། རྩ་ཞལ་གྱི་ཤངས་བུག་གཡོན་ནས་བྱུང་བ་རང་གི་ཤངས་བུག་གཡས་ནས་རྩ་རོ་མའི་ནང་དུ་ཞུགས་པས། རོ་མའི་ནང་ཐམས་ཅད་ཀཱ་ལིས་གང་། ཡར་སྣེ་དང་མར་སྣེ་གཉིས་ཨཱཿཡིག་ཚེག་དྲག་ཅན་གྱིས་སྔར་བཞིན་བཀག་པ། དེ་ཐམས་ཅད་ཁ་དོག་དམར་པ་རྡོ་རྗེ་འཇིགས་བྱེད་ཀྱི་གསུང་གི་ངོ་བོར་མོས་པ་བྱེད། སླར་ཡང་ཧཱུཾ་དེ་ལས་ཧཱུཾ་མཐིང་ག་དཔག་མེད་བྱུང་བ་རྩ་ཞལ་གྱི་ཤངས་བུག་གཡོན་ནས་ཐོན། རང་གི་རྩ་ཞལ་གྱི་ཤངས་བུག་གཡོན་ནས་རྩ་དབུ་མའི་ནང་དུ་ཞུགས་པས། རྩ་དབུ་མའི་ནང་ཐམས་ཅད་ཧཱུཾ་ཡིག་མཐིང་གས་གང་། རྩ་དེའི་ཡར་མར་གྱི་སྣ་གཉིས་རྡོ་རྗེ་སྔོན་པོ་རྩེ་ལྔ་པ་ལྟེ་བ་ལ་ཧཱུཾ་གིས་མཚན་པ་རེ་རེས་བཀག་པ། དེ་ཐམས་ཅད་རྡོ་རྗེ་འཇིགས་བྱེད་ཀྱི་ཐུགས་ཀྱི་ངོ་བོར་མོས་པ་བྱེད། དེ་ནས་ཡང་མདུན་གྱི་འཇིགས་བྱེད་ཀྱི་ཐུགས་ཀའི་ཧཱུཾ་དེ་ལས་ཧཱུཾ་ཡིག་འཕྲོས་ནས་རང་གི་སྤྱི་བོར་བྱུང་། དེ་ལས་ཧཱུཾ་ཡིག་ཆུའི་ཟེག་མ་འཐོར་བ་ལྟར་དཔག་མེད་འཕྲོས་པས། རང་གི་བ་སྤུའི་སྒོ་ཐམས་ཅད་ཧཱུཾ་གིས་གང་ཧཱུཾ་དེ་རྣམས་ཡོངས་སུ་གྱུར་པ་ལས་རྡོ་རྗེ་སྔོན་པོ་རྩེ་གསུམ་པར་གྱུར་པས་རང་གི་བ་སྤུའི་སྒོ་ཐམས་ཅད་རྡོ་རྗེས་གང་བར་བསྒོམ། དེ་ནས་བཟླས་པ་བྱེད་པ་ནི། རང་གི་ཐུགས་ཀའི་ཏིང་ངེ་འཛིན་སེམས་དཔའི་མཐའ་སྐོར་ལ་ཡི་གེ་བཅུ་པའི་སྔགས་འཕྲེང་ཁ་དོག་ནག་པོ་འོད་ཟེར་འཕྲོས་པ། གཡས་སྐོར་དུ་འཁོད། སྔགས་དེ་དང་རང་གི་བ་སྤུའི་སྒོ་ཐམས་ཅད་ན་ཡོད་པའི་རྡོ་རྗེ་རྣམས་ལས་འོད་ཟེར་འཕྲོས་པས། དགྲ་བགེགས་ཐམས་ཅད་ཚར་བཅད་པར་བསམས་ལ། ཨོཾ་ཨ་ཨཱ། ཨི་ཨཱི། ཨུ་ཨཱུ། རྀ་རཱྀ། ལྀ་ལཱྀ། ཨེ་ཨཻ། ཨོ་ཨོོ། ཨཾ་ཨཱཿཨོཾ་ཧྲཱིཿཥྚྲཱིཿཝི་ཀྲྀ་ཏཱ་ན་ན་ཧཱུཾ་ཕཊ། ཀ་ཁ་ག་གྷ་ང་། ཙ་ཚ་ཛ་ཛྷ་ཉ། ཊ་ཋ་ཌ་དྷ་ཎ། ཏ་ཐ་ད་དྷ་ན། པ་ཕ་བ་བྷ་མ། ཡ་ར་ལ་ཝ། ཤ་ཥ་ས་ཧཀྵ། ཧཱུཾ་ཧཱུཾ་ཕཊ་ཕཊ་སྭཱཧཱ། ཞེས་པ་ཉེར་གཅིག་རེ་མ་ཆག་པར་བཟླས་པས་བར་ཆད་གང་གིས་ཀྱང་མི་ཚུགས་སོ། ། དེ་ནས་རང་གི་ལྟེ་བའི་རྩ་འཁོར་གྱི་དྷུ་ཏཱིའི་དབུས་སུ་ཉི་གདན་སྲན་མ་ཕྱེད་བཤག་ཙམ་གྱི་སྟེང་དུ་རང་གི་རྣམ་པར་ཤེས་པའི་ངོ་བོ་ཧཱུཾ་ཡིག་མཐིང་ག་ནས་འབྲུ་ཙམ། དེའི་གཡས་སུ་ཡ་དང་། གཡོན་དུ་མ་གསུམ་ག་ལཉྩའི་ཡི་གེ། འདི་ལྟ་བུའི་རྣམ་པ་ཧཱུཾ་གི་ཐིག་ལེའི་ནང་དུ་རང་གི་མིང་ཡིག་དང་པོ་ཐིག་ལེས་བརྒྱན་པ་བསྒོམ་ལ། ལྟེ་བར་རླུང་འཛིན་པའི་རླུང་བུམ་པ་ཅན་ལན་ཉེར་གཅིག་རེ་མ་ཆག་བར་བྱས་ན། ཚེ་སྒྲུབ་ལ་འདི་ལས་ཟབ་པ་མེད་པར་གསུངས་སོ། ། དེ་ནས་བླ་མའི་རྣལ་འབྱོར་གྱི་ཆོ་ག་ལྷག་མ་དཀྱུས་བཞིན་ཉམས་སུ་བླངས་པར་བྱའོ། ། ཞེས་པའང་རྡོ་རྗེ་འཆང་དྷརྨ་བཛྲ་གྱིས་གསུང་ངོ་། ། ། །